TARYBOS REGLAMENTAS (EB) Nr. 2223/2004
2004 m. gruodžio 22 d.
iš dalies keičiantis Reglamentą (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Tarybos reglamento (EB) Nr. 1257/1999 (2), iš dalies pakeisto Reglamentu (EB) Nr. 1783/2003 (3), 47 straipsnio 2 dalies antros pastraipos trečioje įtraukoje numatoma, kad Bendrijos įnašas į agrarinės aplinkosaugos priemones 1 tikslo regionuose gali siekti 85 %, o kituose - 60 %.
(2)
Reglamento (EB) Nr. 1257/1999, kuriame 2004 m. gegužės 1 d. įstojusioms valstybėms narėms numatomos tam tikros finansinės nuostatos, 47a straipsnio 3 dalyje patikslinama, kad šio Reglamento 47 straipsnis netaikomas finansuojant 47a straipsnio 1 dalyje minėtas priemones, tarp kurių yra ir agrarinės aplinkosaugos priemonės. Bendrijos finansinis įnašas į šias priemones 1 tikslo regionuose gali būti 80 %, remiantis 47b straipsnio 1 dalimi.
(3)
Siekiant išvengti skirtingo vertinimo tarp valstybių narių, kurios sudarė Bendriją iki 2004 m. balandžio 30 d., ir 2004 m. gegužės 1 d. įstojusių valstybių narių dėl agrarinės aplinkosaugos priemonių finansavimo 1 tikslo regionuose, finansinio įnašo norma naujai įstojusioms valstybėms narėms nuo įstojimo dienos turėtų atitikti senbuvėms taikomą normą, pagal Reglamento (EB) Nr. 1257/1999 47 straipsnio 2 dalies antros pastraipos trečią įtrauką.
(4)
Reglamento (EB) Nr. 1257/1999 47 straipsnio 2 dalies antros pastraipos pirma ir antra įtrauka nustato Bendrijos įnašo dydį regionams, kuriems netaikomi 1 ir 2 tikslai. Pagal Reglamento (EB) Nr. 1257/1999 su pakeitimais, padarytais 2003 m. Stojimo aktu, 47a straipsnio 3 dalį šios nuostatos netaikomos valstybėms narėms, įstojusioms į Europos Sąjungą 2004 m. gegužės 1 d., nes jos tiktai turi regionus, kuriems taikomi 1 ir 2 tikslai. Nuo tada tapo aišku, kad kai kurios valstybės narės, tokios kaip Slovakija, taip pat turi regionus, kuriems netaikomi minėti tikslai, kuriems galėtų būti taikomos kaimo plėtros priemonės. Esant tokioms sąlygoms, reikia, kad Reglamento (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai nuostatos taip pat būtų taikomos valstybės narėms, kurios į Europos Sąjungą įstojo 2004 m. gegužės 1 d.
(5)
Reglamentas (EB) Nr. 1257/1999 turėtų būti atitinkamai iš dalies keičiamas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1257/1999 47a straipsnio 3 dalies b punktas yra keičiamas šiuo tekstu:
„b)
šio Reglamento 35 straipsnio 1 dalis, 35 straipsnio 2 dalies antra įtrauka, 36 straipsnio 2 dalis ir 47 straipsnis, išskyrus jo 2 dalies antrą pastraipą.“
2 straipsnis
Šis Reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2004 m. gegužės 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. gruodžio 22 d.